Broj: 711-I-2542-P-353/23-02-23

Zagreb, 24. studenoga 2023.

  **KRISTINA BEKAVAC**

**ravnateljica Pravosudne akademije**

**Predmet: očitovanje na zahtjev Kristine Bekavac**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 22. studenoga 2023. zaprimilo je zahtjev za očitovanjem koji je u knjizi ulazne pošte zaprimljen pod brojem 711-U-8034-P-353/23-01-26, a koji je podnijela Kristina Bekavac, ravnateljica Pravosudne akademije.

Uz podnesenom zahtjevu podnositeljica je postavila upit je li kao ravnateljica Pravosudne akademije obveznica Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI).

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 32. sjednici održanoj 24. studenoga 2023., podnositeljici daje očitovanje kako slijedi.

Člankom 3. ZSSI-a propisano je tko se u smislu toga Zakona smatra njegovim obveznikom.

Zakonom o Pravosudnoj akademiji („Narodne novine“, broj 52/19. i 30/23.) uređeno je, pored ostalog, ustrojstvo, tijela upravljanja te djelatnost Pravosudne akademije te je člankom 14. stavkom 1. toga Zakona propisano da Pravosudnom akademijom rukovodi ravnatelj dok je člankom 15. stavkom 2. toga Zakona propisano da ravnatelja imenuje Upravno vijeće Pravosudne akademije, na temelju javnog natječaja, na vrijeme od četiri godine.

Povjerenstvo nastavno na navedeno utvrđuje da prema odredbi članka 3. stavka 1. ZSSI-a podnositeljica ne bi bila obveznica, kao niti prema članku 3. stavcima 2. i 3. ZSSI-a, budući da istu prema članku 15. stavku 2. Zakona o Pravosudnoj akademiji imenuje Upravno vijeće Pravosudne akademije, a ne Vlada Republike Hrvatske.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana